बजेट नदिँदा छनोट प्रभावित
प्रदेश सरकारले आवश्यक बजेट उपलब्ध नगराउँदा नवौं राष्ट्रिय खेलकुदका लागि प्रदेश १ बाट भाग लिने खेलाडी छनोट कार्य प्रभावित भएको छ । असोज अन्तिम सातादेखि पोखरामा हुने भनिएको प्रतियोगितामा प्रदेश १ बाट विभिन्न ३५ खेलका लागि भदौ ५ देखि जिल्लास्तरीय र भदौ १६ देखि प्रदेशस्तरीय खेलाडी छनोट गर्ने प्रदेश खेलकुद विकास बोर्डको कार्यक्रम थियो ।
विराटनगर — प्रदेश सरकारले आवश्यक बजेट उपलब्ध नगराउँदा नवौं राष्ट्रिय खेलकुदका लागि प्रदेश १ बाट भाग लिने खेलाडी छनोट कार्य प्रभावित भएको छ । असोज अन्तिम सातादेखि पोखरामा हुने भनिएको प्रतियोगितामा प्रदेश १ बाट विभिन्न ३५ खेलका लागि भदौ ५ देखि जिल्लास्तरीय र भदौ १६ देखि प्रदेशस्तरीय खेलाडी छनोट गर्ने प्रदेश खेलकुद विकास बोर्डको कार्यक्रम थियो ।जिल्ला र प्रदेशस्तरीय खेलाडी चयन प्रतियोगिताका लागि ९ करोड २० लाख रुपैयाँ खर्च हुने अनुमान छ । त्यसमध्ये राष्ट्रिय खेलकुद परिषद् (राखेप) ले ४९ लाख दिने र बोर्डसँग ५० लाख रुपैयाँ छ । बोर्डका सदस्य–सचिव हंशराज वाग्लेका अनुसार प्रदेश सरकारसँग ८ करोड २० लाख रुपैयाँ माग गरिएको छ । तर सरकारले सोमबारसम्म बजेट उपलब्ध गराउदा छनोट प्रतियोगिता प्रभावित बनेको उनले बताए ।बोर्डसँग मौज्दात ५० लाख रुपैयाँले प्रदेशका १४ वटै जिल्लामा आइतबारदेखि जिल्लास्तरीय छनोट प्रतियोगिता सुरु गरिएको छ । राखेपको बजेट आउने क्रममा छ । बजेट अभावले जिल्लास्तरीय खेलाडीलाई टीएडीए भत्ता दिन नसकिएको उनले बताए । उनका अनुसार जिल्ला छनोटमा खेलाडीलाई पानीबाहेक अरू केही उपलब्ध गराउन सकिएको छैन । प्रतियोगिता भदौ १६ देखि गर्ने पूर्वनिर्धारित कार्यक्रम छ । त्यसमा खेलाडी र अफिसियल गरेर ५ हजार ६ सय सहभागी हुनेछन् । वाग्लेका अनुसार उनीहरूको टीएडीए र छनोट हुने खेलाडीलाई जर्सी र जुत्ता किन्न ८ करोड २० लाख रुपैयाँ खर्च हुने र त्यही रकम प्रदेश सरकारसँग माग गर्दा उपलब्ध भएन । प्रदेश १ बाट ७ सय ४ खेलाडी सहभागी हुने छन् ।अरू दुई दिन रकम उपलब्ध नभए खरिद नियमावलीका कारण प्रदेशस्तरीय छनोट प्रतियोगिता प्रभावित हुने निश्चित छ । उनका अनुसार त्यसका लागि बोर्डले एक महिना पहिला नै बजेट माग गरे पनि अहिलेसम्म उपलब्ध गराएको छैन । राखेपले प्रतियोगितामा सहभागी हुने खेलाडीको नाम भदौ २५ सम्ममा पठाइसक्न निर्देशन दिएको छ ।प्रदेश खेलकुदमन्त्री राजन राईले राष्ट्रिय प्रतियोगितामा प्रदेश १ को सहभागिता जनाउन प्रदेश खेलकुद विकास बोर्डलाई आवश्यक रकम उपलब्ध गराउन सरकारले निर्णय गरेको उल्लेख गर्दै रकम विनियोजनको प्रक्रियामा रहेको बताए । उनले भने, ‘प्रदेश सरकारले खेलकुद बोर्डलाई रकम उपलब्ध गर्छ तर केही समय लाग्नु स्वभाविक हो ।’